Honda-modelle herroepHonda Civic 1.5T Sport (Foto: Facebook) Honda Suid-Afrika het vandeesweek aangekondig dat sekere van die vervaardiger se voertuigmodelle herroep word weens vrese rakende die veiligheid van dié voertuie se lugsakke. Die motorreus sê in ŉ inligtingstuk op sy webwerf dat hy in ooreenstemming met ŉ wêreldwye herroepingsveldtog begin het om lugsakke te vervang in sommige van sy voertuie wat in Suid-Afrika verkoop is. “Tot dusver is daar nog geen voorvalle aangemeld weens gebrekkige lugsakke in die Suid-Afrikaanse mark nie,” lui die verklaring. “Let ook asseblief daarop dat daar geen risiko bestaan dat die bestuurders- of passasierslugsak in jou voertuig onbedoeld sal ontplooi nie. Die enigste kommer is slegs rakende voorvalle waar die voertuig betrokke is by ŉ trefslag wat voldoende is om die lugsakke te laat ontplooi.” Honda het herhaal dat die veiligheid en gehalte van sy produkte een van sy topprioriteite is. Van die Honda-modelle wat deur die veldtog geraak word, sluit in die Honda Freed van 2013, die Honda Jazz van 2002 tot 2014, die Honda Insight van 2010 tot 2012, die Honda FR-V van 2005 tot 2009, die Honda CR-V van 2002 tot 2012 en die Honda Civic van 2001 tot 2011. Klik hier vir ŉ volledige lys van Honda-modelle wat geraak word. Tree met Honda in verbinding by [email protected] of 031 000 0473 vir navrae of meer inligting.